Eseja veltīta Jēkabpils novada Galvenās bibliotēkas simtgadei 

Grāmatas, manas mīļās grāmatas! Bibliotēkā Jūs visas glabātas, gaidiet, kad tiksiet izvēlētas. Zināšanas, patiesības un šausmas katrā no Jums ir krātas, tik ņem un atrodi. Katrs mirklis, ko pavadi kopā ar rakstnieka radīto pasauli, nepievils, ļaujies vārdu labirintiem, ceļo kopā ar visu iedomāto, izdzīvo kaut ko jau sen bijušu, vai smelies iedvesmu no kādam jau piedzīvotā. 
Jēkabpils novada Galvenajā bibliotēkā es viesojos bieži. Katru reizi tajā ieejot, es jūtu mieru un atvieglojumu, bibliotekāres sagaida ar siltu smaidu. Gaisā virmo domu mākoņi, kas nekad nenosēžas zemāk par septītajām debesīm. Es meklēju Jūs, mīļās grāmatas, kas spēj atvērt acis, sirdi un prātu, atraisīt vaļā visas zvīņas, kas līdz šim turējušās pretim. Grāmatu plaukti kā pavasara dārzs, pilns ar ziediem – dažādu žanru, autoru. Katra grāmata kā zieds, lielā, plašā pļavā, bet lapaspuse kā ziedlapiņa, kas sniedz jaunu dvašu idejām un sapņiem. 
Bibliotēkā var iekrist kā truša alā, līdzīgi kā Alise no brīnumzemes - pazust, apmaldīties, pārdomāt visu, bet beigās atrast ceļu atpakaļ ar jaunu pieredzi un krātiem stāstiem. Kāpnes uz augšu veidojiet Jūs – grāmatas. Zināšanu kalns kļūst par ceļojumu un katrs lasītais vārds par pakāpienu ceļam uz virsotni. Saules stari starp zaļojošajiem koku zariem iespīd bibliotēkas logos, tā pat kā zināšanas un sapņi iekļūst mūsu dzīvēs caur katru izlasīto vārdu. 
Ak, grāmatas, Jūs atraisiet ceļojumu starp laika un telpas burvību. Atverat durvis uz pasauli kuru nekad nebūtu iedomājusies. Katrā lappusē es ierodos kā brīnumā un apbrīnoju ainavas, ļaudis, vietas un savas jaunās idejas. Jūs esat kā dārgakmeņu kapsula, kas slēpj mantojumu lasītājiem. Jūs esat kā ceļabiedri uz nezināmu galamērķi. Jūs esat kā mūzikas skaņas, kas nepārtraukti skan prātos un nespēj rimt. Jēkabpils bibliotēka ir kā zvaigznes plašajās debesīs, kas ar savu gaišumu virza pie sevis. Maģisks buru kuģis, kas nes pa lasīšanas ceļojumu, lai nonāktu pie dārgakmeņa – savas mīļākās grāmatas. Skanīgas nošu līnijas, kas piepildītas ar dažādām notīm, kopā veidojot lielu skaņdarbu – kolekcijas pilnus plauktus. 
Un šajā īpašajā Jēkabpils novada Galvenās bibliotēkas simtgadē es vēlos izteikt savu pateicību šim ilgajam ceļojumam, kas tik drīz vēl nebeigsies. Tā ir ne tikai grāmatu glabātava, bet arī sirds mājvieta, kur mēs visi varam atrast atbildes, iedvesmu un kopību. Bibliotēka pastāv, un tās nozīme mūsu dzīvēs ir neaprakstāma, jo tā ir mūsu kultūras, identitātes un sapņu aizstāvis, kas kalpo kā spilgts piemērs tam, kā zināšanas un lasīšana var pārveidot un bagātināt mūsu dzīves. 

